## Odluka o koncesiji za posebnu upotrebu pomorskog dobra u svrhu izgradnje objekata za veterinarski i fitopatološki nadzor, s pratećim prometnim površinama i internom pristupnom prometnicom u luci Ploče

### NN 59/2010 (12.5.2010.), Odluka o koncesiji za posebnu upotrebu pomorskog dobra u svrhu izgradnje objekata za veterinarski i fitopatološki nadzor, s pratećim prometnim površinama i internom pristupnom prometnicom u luci Ploče

VLADA REPUBLIKE HRVATSKE

1389

Na temelju članka 19. stavka 2. Zakona o pomorskom dobru i morskim lukama (»Narodne novine«, br. 158/2003, 141/2006 i 38/2009), Vlada Republike Hrvatske je na sjednici održanoj 29. travnja 2010. godine donijela

ODLUKU

O KONCESIJI ZA POSEBNU UPOTREBU POMORSKOG DOBRA U SVRHU IZGRADNJE OBJEKATA ZA VETERINARSKI I FITOPATOLOŠKI NADZOR, S PRATEĆIM PROMETNIM POVRŠINAMA I INTERNOM PRISTUPNOM PROMETNICOM U LUCI PLOČE

I.

Vlada Republike Hrvatske (u daljnjem tekstu: Davatelj koncesije) na temelju zahtjeva Ministarstva financija (u daljnjem tekstu: Ovlaštenik koncesije), daje istom koncesiju za posebnu upotrebu pomorskog dobra u svrhu izgradnje objekata za veterinarski i fitopatološki nadzor, s pratećim prometnim površinama i internom pristupnom prometnicom u luci Ploče, na dijelu k.č.br. 2078/1, k.o. Ploče, a koja odgovara zk.č.br. 4559/1, k.o. Komin.

II.

Površina dijela čestice koja se daje u koncesiju iznosi 7.617,4 metara kvadratnih, a sve kako je prikazano na grafičkom prilogu koji čini Prilog 1. ove Odluke i ne objavljuje se u »Narodnim novinama«.

III.

Ovlaštenik koncesije dužan je koristiti dodijeljeno pomorsko dobro u skladu s hrvatskim zakonima i podzakonskim aktima, te je dužan za svaku eventualnu rekonstrukciju na dodijeljenom području redovnom procedurom ishoditi prethodnu suglasnost Davatelja koncesije.

IV.

Ovlaštenik koncesije ne može prava stečena koncesijom ni djelomično niti u cijelosti prenositi na drugog, bez izričitog odobrenja Davatelja koncesije.

V.

Davatelj koncesije daje Ovlašteniku koncesije na korištenje pomorsko dobro navedeno u točki I. ove Odluke na vremensko razdoblje od 30 godina.

VI.

Za korištenje pomorskog dobra navedenog u točki I. ove Odluke Ovlaštenik koncesije se obvezuje da će uredno plaćati Davatelju koncesije godišnju naknadu.

Godišnja naknada koju Ovlaštenik koncesije plaća za korištenje pomorskog dobra određuje se u simboličnom iznosu od 9 kuna godišnje.

Navedena naknada plaća se na sljedeći način:

– od trenutka zaključivanja ugovora o koncesiji, u roku od 45 dana. Za sljedeće godine naknada se plaća uvijek za tekuću godinu unaprijed, do 1. ožujka. Za godinu u kojoj je dana koncesija i za godinu u kojoj koncesija istječe, naknada se plaća razmjerno mjesecima korištenja.

VII.

Ovlašćuje se ministar mora, prometa i infrastrukture da sklopi ugovor o koncesiji u roku od 1 godine od dana donošenje ove Odluke, ukoliko Ovlaštenik koncesije dostavi pravomoćnu građevinsku dozvolu.

Ukoliko Ovlaštenik koncesije ne dostavi pravomoćnu građevinsku dozvolu u roku od 1 godine od dana donošenja ove Odluke, prestat će sva prava i obveze predviđena ovom Odlukom.

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 934-01/10-02/03

Urbroj: 5030116-10-1

Zagreb, 29. travnja 2010.

Predsjednica
Jadranka Kosor, dipl. iur., v. r.

Odluka, NN 59/2010-1389